ประกันวางกฎคลอดอี-โพลิซี
สมาคมประกันวินาศภัย วางระบบความปลอดภัย เริ่มใช้อี-โพลิซี
6 ม.ค. 2558

สมาคมประกันวินาศภัย วางระบบความปลอดภัย เริ่มใช้อี-โพลิซี
นายอานนท์ วังวสุ นายกสมาคมประกันวินาศภัยไทย เปิดเผยว่า ขณะนี้ทางสมาคมอยู่ระหว่างการคัดเลือกระบบรักษาความปลอดภัยของการออกกรมธรรม์ผ่านระบบอิเล็กทรอนิกส์ หรือ อี-โพลิซี (E-Policy) เพื่อกำหนดเกณฑ์ให้ชัดเจน ก่อนเสนอให้คณะกรรมการกำกับและส่งเสริมการประกอบธุรกิจประกันภัย (คปภ.) พิจารณาและประกาศใช้อย่างเป็นทางการต่อไป
“เราต้องสร้างแบบแผนให้ดีก่อนถึงจะมั่นคง เพราะอนาคตทุกบริษัทประกันต้องลงทุนด้านนี้ด้วย การวางกรอบให้ดี ให้ชัดเจน จะทำให้ผู้บริโภคได้ประโยชน์ด้วย ซึ่งไทยจะเป็นประเทศแรกๆ ที่ใช้ระบบอี-โพลิซีนี้” นายอานนท์ กล่าว
ทั้งนี้ การใช้อี-โพลิซีจะทำให้ลูกค้าได้รับกรมธรรม์และมีผลบังคับใช้ทันที ไม่จำเป็นต้องเก็บกรมธรรม์เป็นกระดาษอีกต่อไป โดยเฉพาะผู้ที่ใช้งานผ่านเครื่องสมาร์ทโฟนหรืออินเทอร์เน็ต แต่หากลูกค้าต้องการกรมธรรม์ที่เป็นกระดาษเหมือนเดิม ก็สามารถเลือกและแจ้งความต้องการกับบริษัทประกันได้
สำหรับแนวทางการประเมินความพร้อมของบริษัทประกันที่ต้องการใช้อี-โพลิซีนั้น บริษัทต้องมีโครงสร้างการบริหารองค์กรที่ดี เช่น มีกลุ่มงานตรวจสอบภายในด้านเทคโนโลยีสารสนเทศ หรือกลุ่มงานบริหารความเสี่ยงด้านเทคโนโลยีสารสนเทศ
นอกจากนี้ บริษัทต้องกำหนดวิธีปฏิบัติเกี่ยวกับการบริหารจัดการเทคโนโลยีสารสนเทศ ให้สอดคล้องกับวิธีปฏิบัติตามพระราชบัญญัติว่าด้วยธุรกรรมทางอิเล็กทรอนิกส์ เกี่ยวกับมาตรฐานการรักษาความมั่นคงปลอดภัยในการทำธุรกรรมทางอิเล็กทรอนิกส์ 
นายอานนท์ กล่าวว่า บริษัทยังต้องมีระบบการสืบค้นกรมธรรม์ประกันภัยและความคุ้มครองให้กับผู้เอาประกันภัย โดยระบบดังกล่าวต้องมีการบริหารจัดการเทคโนโลยีสารสนเทศที่ดี เช่นเดียวกับระบบอี-โพลิซี รวมถึงต้องจัดทำคู่มือและวิธีปฏิบัติ ในการให้บริการที่เกี่ยวข้องกับอี-โพลิซี เช่น กระบวนการจัดส่งอี-โพลิซี วิธีปฏิบัติของบริษัทเมื่อกรมธรรม์ส่งไม่ถึงผู้รับ วิธีตรวจสอบเมื่อผู้รับไม่เปิดกรมธรรม์อิเล็กทรอนิกส์ โดยต้องทำการเผยแพร่ให้กับผู้เอาประกันภัยผ่านช่องทางที่เหมาะสม
นายประเวช องอาจสิทธิกุล เลขาธิการ คปภ. กล่าวว่า คปภ.คาดว่าจะสามารถออกข้อกำหนดการใช้อี-โพลิซี มาใช้ได้ภายในปี 2558 ซึ่งปัจจุบันการจัดส่งข้อมูลมาที่ คปภ.ทำได้ง่ายและรวดเร็ว เพราะมีการรับข้อมูลทางสื่ออิเล็กทรอนิกส์ เพื่อลดต้นทุนและเพิ่มประสิทธิภาพด้านการบริการให้กับประชาชน